Document ID: /roh_data/filtered/fineweb-2-filterrobots_roh.jsonl.gz/61570

Disc da gumma-lac - disc da 78 1/min
L'invenziun da la platta da gumma-lac ha fatg il tudestg Emile Berliner che ha producì dal 1887 ils emprims grammofons che eran capavels dad entagliar orizontalmain ina platta da 12 cm diameter. Dal 1898 ha l'Associaziun da grammofons tudestga surpiglià la producziun en seria e questas plattas ed ils cilinders da tschaira dominà il martgà. Quests dus sistems han existì durant intgins decennis in sper l'auter, era sche las domenas d'utilisaziun eran differentas. Las plattas vegnivan preferidas per tadlar musica, entant ch'ins utilisava cun preferenza ils cilinders sco portatuns per dictafons. Per las plattas han ins fatg varias emprovas cun differents materials. La maschaida duvrada il pli savens per las plattas da 78 girs per minuta era quella da gumma-lac. La spertadad da lectura che n'era betg normada durant ils emprims decennis è vegnida fixada pir dal 1948 sin 78 girs. Ins ha producì plattas da gumma-lac enfin ils onns 1960, dapi ils onns 1950 avevan ellas survegnì gronda concurrenza da las plattas grondas or da vinil.